สถาปนากระทรวงกลาโหมครบรอบ 132 ปี ผู้นำเหล่าทัพและกำลังพลเข้าร่วมพิธี
รัฐมนตรีว่าการกระทรวงกลาโหม เป็นประธานในพิธีคล้ายวันสถาปนากระทรวงกลาโหมครบรอบ 132 ปี โดยมีผู้นำเหล่าทัพและกำลังพลเข้าร่วมพิธีพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานในพิธีถวายราชสักการะและสักการะสิ่งศักดิ์สิทธิ์ภายในศาลาว่าการกลาโหม อาทิ เจ้าพ่อหอกลอง พระบวรฉายาสาทิสลักษณ์พระบาทสมเด็จพระปิ่นเกล้าเจ้าอยู่หัว พระบรมรูปหล่อและพระบรมฉายาสาทิสลักษณ์พระบาทสมเด็จพระจุลจอมเกล้าเจ้าอยู่หัว รูปหล่อจอมพลและมหาอำมาตย์เอกเจ้าพระยาสุรศักดิ์มนตรี(เจิม แสง-ชูโต) เนื่องในโอกาสวันคล้ายวันสถาปนากระทรวงกลาโหมครบรอบ 132 ปี ซึ่งจะตรงกับวันที่ 8 เมษายน จากนั้นเป็นประธานในพิธีสงฆ์ เพื่อประกาศเกียรติคุณของกระทรวงกลาโหม และเพื่อความเป็นสิริมงคลแก่กำลังพล ตลอดจนอุทิศส่วนกุศลให้กับนักรบไทยผู้ล่วงลับ โดยมีพลเอก ณัฐ อินทรเจริญ ปลัดกระทรวงกลาโหม ผู้บัญชาการเหล่าทัพ นายทหารชั้นผู้ใหญ่ และกำลังพลเข้าร่วมในพิธี